ข้อมูลสรุป (Executive Summary)

บริษัท เซ็นทรัลพัฒนา จำกัด (มหาชน) ก่อตั้งขึ้นเมื่อวันที่ 17 มิถุนายน 2523
โดยมีวัตถุประสงค์เพื่อพัฒนาศูนย์การค้า ขนาดใหญ่แบบครบวงจร
เข้าจดทะเบียนในตลาดหลักทรัพย์เมื่อวันที่ 1 มีนาคม 2538 ปัจจุบันเป็น 1 ใน 50 บริษัทในกลุ่ม
SET50 ของตลาดหลักทรัพย์แห่งประเทศไทย มีทุนชำระแล้วทั้งสิ้น 2,178,816,200 บาท
โดยมีบริษัท เซ็นทรัลโฮลดิ้ง จำกัด และบุคคลในตระกูล จิราธิวัฒน์ เป็นผู้ถือหุ้นใหญ่
ในสัดส่วนร้อยละ 61 ประกอบธุรกิจให้เช่าและให้บริการพื้นที่ค้าปลีกภายในศูนย์การค้าเป็นธุรกิจหลัก
พร้อมทั้งประกอบธุรกิจที่เกี่ยวเนื่องและส่งเสริมกันซึ่งประกอบด้วย อาคารสำนักงาน
อาคารที่พักอาศัย ศูนย์อาหาร สวนน้ำและ สวนพักผ่อน ที่ตั้งอยู่ในบริเวณโครงการศูนย์การค้า
ตลอดจนเป็นผู้ให้บริการสาธารณูปโภคภายในศูนย์การค้าของบริษัทและเป็น
ผู้บริหารอสังหาริมทรัพย์ให้กับกองทุนรวมอสังหาริมทรัพย์ CPN รีเทล โกรท
ด้วยทีมงานที่มีประสบการณ์ยาวนานในการดำเนินธุรกิจ

ปัจจุบันบริษัทและบริษัทย่อยมีศูนย์การค้าที่อยู่ภายใต้การบริหารงาน 10 โครงการ
โดยบริษัทมีเป้าหมายจะเพิ่มจำนวนศูนย์การค้าทั้งในและต่างประเทศรวม 8 โครงการ
ภายในระยะเวลา 5 ปี ตามแผนการดำเนินธุรกิจระยะยาว (Long-Term Plan) ที่ได้กำหนดไว้
สำหรับช่วงปี 2006-2010 ซึ่งจะมีการพัฒนาศูนย์การค้า ควบคู่ไปกับการพัฒนาผู้ประกอบการ
รวมถึงการมุ่งสร้างมูลค่าเพิ่มให้กับโครงการที่เปิดดำเนินการแล้ว (Asset Enhancement)
เพื่อรองรับการขยายตัวทางธุรกิจตามแผนระยะยาว และตอบสนอง ความต้องการของผู้บริโภค
ภายใต้นโยบายการลงทุนที่ระมัดระวัง และยกระดับการบริการ และการบริหารจัดการ
โดยการนำระบบบริหารจัดการระดับสากลมาใช้ในการทำงานอย่างบูรณาการ อาทิเช่น ระบบ TQM
(Total Quality Management) และ BSC (Balanced Scorecard)
มีการจัดตั้งหน่วยงานเฉพาะกิจ เพื่อดูแลกำกับการกำหนดกลยุทธ์ขององค์กร (Strategic
Planning and Business Policy Office)
เพื่อก้าวสู่การเป็นศูนย์การค้าที่ได้มาตรฐานเป็นที่ยอมรับในระดับสากล

ในปี 2549 บริษัทเปิดให้บริการอาคารสำนักงานปิ่นเกล้า ทาวเวอร์บี
ภายในโครงการเซ็นทรัลพลาซา ปิ่นเกล้า เพื่อรองรับการขยายตัวขององค์กรธุรกิจในย่านปิ่นเกล้า
ทยอยเปิดให้บริการส่วนปรับปรุงของศูนย์การค้าเซ็นทรัลเวิลด์ เปิดให้บริการอาคาร
จอดรถและพื้นที่ขายใหม่ภายในโครงการศูนย์การค้าเซ็นทรัลพลาซา รัตนาธิเบศร์
ปรับโฉมโครงการเซ็นทรัลพลาซา รามอินทรา และ อยู่ระหว่างการพัฒนาโครงการใหม่ 4
โครงการ ประกอบด้วย โครงการเซ็นทรัลพลาซา แจ้งวัฒนะ, เซ็นทรัล เฟสติวัล พัทยา บีช,
เซ็นทรัลพลาซา ขอนแก่น และเซ็นทรัลพลาซา ชลบุรี สำหรับการบริหารงานภายในองค์กร
บริษัทเน้นการบริหารงานภายใต้ หลักธรรมาภิบาล มีการกำหนดนโยบายการกำกับดูแลกิจการที่ดี
และจัดกิจกรรมเพื่อประชาสัมพันธ์และรณรงค์ให้ทุกคนในองค์กรเกิดจิตสำนึก
และพร้อมจะปฏิบัตงานภายใต้หลักธรรมาภิบาลอันเป็นพื้นฐานสำคัญที่นำไปสู่การเติบโตอย่างยั่งยืนของบริษัท

ปัจจุบันบริษัทมูลค่าตลาดของกิจการรวม (Market Capitalization) มากกว่า 49,000
ล้านบาท ซึ่งเพิ่มขึ้น 551% จากเมื่อ แรกเข้าจดทะเบียน และราคาหุ้น ณ วันที่ 31 ธันวาคม 2549
เท่ากับ 22.60 บาท ปรับตัวสูงขึ้นกว่า 52.7% ในช่วง 1 ปีที่ผ่านมา
แม้จะมีปัจจัยลบจากการชะลอตัวของภาวะเศรษฐกิจและสถานการณ์การเมือง
แต่บริษัทยังคงสามารถรักษาระดับราคาและมีอัตราการเติบโตของราคาหุ้นสูงกว่าอัตราการเติบโตของดัชนีราคาตลาดหลักทรัพย์แห่งประเทศไทยได้

สำหรับผลการดำเนินงานในปี 2549 บริษัทมีรายได้รวมจำนวน 7,291.9 ล้านบาท ลดลง
2,436.6 ล้านบาท หรือ 25.0% จากปี 2548 เนื่องจากในปี 2548
ได้รวมรายการกำไรจากการทำสัญญาเช่าการเงินกับ CPNRF (จำนวน 2,884.8 ล้านบาท)
โดยในปี 2549 บริษัทฯ มีกำไรสุทธิจำนวน 1,685.2 ล้านบาท ลดลง 48.8% จากปี 2548
เนื่องจากในปี 2548 บริษัทฯ มีกำไรจากการทำสัญญาเช่า ทางการเงิน
ซึ่งหากเปรียบเทียบกำไรจากผลการดำเนินงานปกติ ในปี 2549 บริษัทมีกำไรสุทธิสูงกว่าปีก่อน
16.6% จากกำไรสุทธิจำนวน 1,446.3 ล้านบาทในปี 2548
ซึ่งเป็นผลมาจากการเพิ่มขึ้นของรายได้ค่าเช่าค่าบริการที่เพิ่มขึ้น 308.2 ล้านบาท จากการรับรู้
รายได้เต็มปีของโครงการเซ็นทรัลพลาซา รัตนาธิเบศร์ ที่เปิดให้บริการส่วนปรับปรุงและส่วนขยาย
ส่วนแรกซึ่งเป็นพื้นที่ค้าปลีก โรงภาพยนตร์ และห้างสรรพสินค้าโรบินสันไปเมื่อเดือนกันยายน 2548
การเปิดให้บริการของโครงการเซ็นทรัลเวิลด์ อัตราการเช่าพื้นที่ที่เพิ่มขึ้นของอาคารสำนักงาน
เซ็นทรัลเวิลด์
และการเพิ่มขึ้นของรายได้ค่าบริการจากการปรับอัตราการจัดเก็บค่าบริการที่เพิ่มขึ้นตั้งแต่เดือนสิงหาคม
2549 (โปรดดูรายละเอียดในส่วน “การวิเคราะห์ฐานะการเงินและผลการดำเนินงาน” ในหน้า
107)